Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 65/07 – Odl. US, 56/2008, 4/10, 20/11, 100/11 – Odl. US, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP; v nadaljevanju: ZUJIK), Resolucije o nacionalnem programu za jezikovno politiko 2021–2025 (Uradni list RS, št. 94/21) in prvega odstavka 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo objavlja

**Javni razpis za izbiro ponudnikov za izvedbo projektov na podlagi nacionalnega programa za jezikovno politiko v letih 2024–2025**

**(v nadaljevanju: javni razpis, oznaka JR-NPJP-24-25)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet in področje javnega razpisa**

**2.1 Predmeta javnega razpisa**

**2.1.1 Vzdrževanje, nadgradnja in aktualizacija obstoječih jezikovnih portalov in slovenske Wikimedije**

Nadgrajevanje in dopolnjevanje obstoječih spletnih slovenskih jezikovnih portalov in projektov slovenske Wikimedije, ki lahko poteka na različne načine, na primer:

* dopolnjevanje virov ali dodajanje novih,
* dopolnjevanje in dodajanje podatkov,
* izboljšanje funkcionalnosti,
* oblikovalska dela ipd.

**Prednost pri izbiri bodo imeli projekti, ki bodo vsebovali vsaj en element interaktivnosti** za večje vključevanje uporabnikov, na primer:

* omogočanje ocenjevanja vsebine oziroma podajanja povratnih informacij,
* omogočanje prispevanja k vsebini prek izpolnjevanja obrazcev, anket,
* omogočanje postavljanj vprašanj, objavljanja komentarjev, deljenja mnenj, sodelovanja v forumih za razprave, klepetalnicah,
* omogočanje sodelovanja v spletnih igrah, kvizih,
* gumbi za deljenje vsebine na družbenih omrežjih,
* pozivi k dejanju (spodbujanje uporabnika k določenemu dejanju, na primer prijava na e-poštni seznam za namene prejemanja obvestil ipd.), in
* drugi elementi interaktivnosti oziroma aktivnosti, ki omogočajo dvosmerno komunikacijo med uporabnikom in sistemom.

Pri predmetu iz te točke bodo sofinancirani en projekt slovenske Wikimedije in več jezikovnih portalov – do porabe sredstev.

**2.1.2 Gradiva za učenje slovenščine kot tujega jezika**

Izdelava oziroma nadgradnja e-gradiv za učenje in kombinirano učenje slovenščine za odrasle tujce (priseljenci, tujci na začasnem delu v Sloveniji) z naslednjimi pričakovanimi rezultati:

* fleksibilnost gradiva – izvajalcem omogoča hitro prilagoditev gradiv za tujce, ki izhajajo iz različnih kulturno-jezikovnih okolij,
* gradivo je pripravljeno za eno ali več ravni znanja jezika (pri pripravi e-gradiva se upošteva lestvica znanja jezika glede na Skupni evropski jezikovni okvir),
* gradivo vključuje vsebine, ki spodbujajo razumevanje slovenske kulture in družbe ter umeščenosti v dejanske življenjske situacije,
* gradivo je prosto dostopno na spletu (omogočanje samostojnega učenja, učenja na daljavo),
* predstavitev gradiv izvajalcem izobraževanj slovenščine kot tujega jezika in diseminacija rezultatov projekta.

**Prednost pri izbiri bodo imeli projekti, ki vsebujejo elemente interaktivnosti** oziroma spodbujajo angažiranost uporabnikov, na primer:

* večmedijske vsebine (besedila, avdio- in video posnetki, fotografije, didaktične animacije),
* naloge, igre, kvize, ki spodbujajo razvijanje jezikovnih zmožnosti, kot so branje, pisanje, poslušanje, govorjenje,
* elemente, kot so namigi, dodatne razlage,
* omogočanje takojšnje povratne informacije o ustreznosti opravljene naloge ter napredku in
* druge elemente interaktivnosti oziroma aktivnosti, ki spodbujajo angažiranost, motivacijo za učenje in aktivno sodelovanje uporabnika v učnem procesu.

Pri predmetu iz te točke bo sofinanciran en projekt konzorcija vsaj dveh partnerjev, ki imajo izkušnje z izvajanjem programov učenja slovenščine kot drugi in tuji jezik.

**2.2 Področje javnega razpisa**

Področje javnega razpisa je izvajanje ukrepov Resolucije o nacionalnem programu za jezikovno politiko 2021–2025, zlasti ukrepov v okviru poglavij 2.2.2 Slovenščina kot drugi in tuji jezik, 2.3 Jezikovna opremljenost, 2.3.2 Jezikovni opis, 2.3.3 Standardizacija in 2.3.7 Digitalizacija.

1. **Namen in cilj javnega razpisa**

**3.1 Namen javnega razpisa**

Namen javnega razpisa je izboljšati opremljenost slovenščine in slovenske jezikovne skupnosti s spletnimi portali, ki vključujejo jezikoslovne podatke o slovenščini, leposlovju in jezikovni politiki, ter omogočiti učinkovito učenje slovenskega jezika (pridobivanje osnov za samozavestno in učinkovito sporazumevanje v slovenščini v funkcijsko raznolikih sporazumevalnih situacijah) za odrasle tujce (priseljenci, tujci na začasnem delu v Sloveniji), ki jim je slovenščina tuji jezik. Z znanjem slovenščine se lažje vključujejo v družbo in imajo boljše možnosti za osebni razvoj, dostop do informacij in zaposlitev.

**3.2 Cilji javnega razpisa:**

1. nadgrajevanje in dopolnjevanje prosto dostopnih spletnih portalov s čim več dosegljivimi jezikoslovnimi podatki o slovenščini, leposlovju in jezikovni politiki, namenjenih splošnim uporabnikom in strokovni javnosti:

* dostop široki javnosti do sodobnih jezikovnih informacij,
* dostopnost sodobnih priročnikov slovenskega jezika, učbenikov, slovarjev in monografij,
* dostopnost jezikovnih podatkovnih baz,
* dosegljivost podatkov o jezikovnih virih in tehnologijah,
* enostaven dostop do strokovnega svetovanja in zanesljivih informacij pri vseh jezikovnih vprašanjih,
* povečanje števila in večja dostopnost digitaliziranih del slovenskega leposlovja,

2. dostopnost e-gradiv za učenje slovenščine in kombinirano učenje slovenščine:

* možnost učenja slovenščine za tujce, ki v Republiki Sloveniji bivajo bodisi prehodno bodisi stalno oziroma prihajajo v Republiko Slovenijo za daljši čas,
* širjenje in/ali izpopolnjevanje jezikovne zmožnosti v slovenščini kot drugem in tujem jeziku,
* uspešna integracija tujcev v družbo.

1. **Pogoji za sodelovanje na javnem razpisu**

**4.1 Upravičene osebe**

**Upravičene osebe javnega razpisa** so pravne osebe, kot so javni in zasebni zavodi, raziskovalne organizacije, podjetja in društva, možna je tudi prijava v konzorciju. Pri predmetu iz točke 2.1.2 besedila tega javnega razpisa je prijava v konzorciju obvezna.

Samostojni podjetniki in fizične osebe niso upravičenci tega javnega razpisa.

**4.2 Splošni pogoji**

Prijavitelj (upravičena oseba), ki kandidira na javnem razpisu, mora izpolnjevati naslednje splošne pogoje (**v primeru prijave v konzorciju pogoji veljajo tudi za konzorcijske partnerje**):

1. Je pravna oseba, ki je ustrezno registrirana za opravljanje dejavnosti, v katero sodi predlagani projekt (izobraževanje, izpopolnjevanje, usposabljanje, vzgoja in izobraževanje ali raziskovalna dejavnost; ministrstvo bo ustreznost registracije prijavljenih pravnih oseb oziroma morebitnih članov konzorcija preverilo v javno dostopnih evidencah AJPES).

2. Če se pravna oseba na javni razpis prijavlja kot poslovodeči partner konzorcija, mora predložiti konzorcijsko pogodbo.

3. Ima poravnane obveznosti, davke in prispevke do Republike Slovenije na zadnji delovni dan v mesecu pred oddajo vloge (zadnji delovni dan v mesecu pred oddajo vloge je 30. november 2023, če bo vloga oddana decembra 2023, oziroma 29. december 2023, če bo vloga oddana januarja 2024). (Dokazilo: potrdilo o plačanih davkih in drugih obveznih dajatvah, ki ga prijavitelj pridobi pri Finančni upravi Republike Slovenije, ali podpisano pooblastilo, da lahko ministrstvo pridobi te podatke.)

4. Ima v času prijave na javni razpis izpolnjene in poravnane vse obveznosti do ministrstva. (Podlaga za ugotovitev izpolnjevanja pogoja je dokumentacija ministrstva.)

5. Na dan začetka odpiranja vlog posluje brez blokiranega tekočega računa. (Ministrstvo bo izpolnjevanje pogoja preverilo v javno dostopnih evidencah AJPES in spletnega servisa Prva bonitetna agencija, d. o. o. <http://www.ebonitete.si/>).

6. Dovoljuje objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – Odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št. 163/22). (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)

7. Na javni razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)

8. Če se prijavitelj prijavlja v konzorciju z drugo pravno osebo in če bo prijavitelj ali konzorcijski partner (oziroma partnerji) predvidel sodelovanje v več konzorcijih, bo upoštevana tista prijava, ki bo na ministrstvu evidentirana kot prvoprispela.

9. Ne prijavlja projektnih aktivnosti, ki so že bile izbrane na katerem koli drugem javnem razpisu ali pozivu in katerih izvedba je že bila ali bo financirana iz drugih javnih virov. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)

10. Prijavlja aktivnosti, ki se bodo začele izvajati v proračunskem letu 2024 in končale najpozneje 31. 10. 2025.

11. Prijavlja projekt v okviru predmeta iz točke 2.1.1 besedila tega javnega razpisa, za katerega v letu 2024 prosi za največ 30.500,00 evrov, če gre za nadgradnjo jezikovnih portalov, oziroma največ 8.000,00 evrov, če gre za projekt slovenske Wikimedije, v letu 2025 pa največ 42.000,00 evrov, če gre za nadgradnjo jezikovnih portalov, oziroma največ 8.000,00 evrov, če gre za projekt slovenske Wikimedije, ali prijavlja projekt v okviru predmeta iz točke 2.1.2 besedila tega javnega razpisa, za katerega v letu 2024 prosi za največ 30.000,00 evrov in v letu 2025 največ 40.000,00 evrov.

12. Prihodki projekta so enaki odhodkom projekta. (Pogoj se izkazuje s podatki, vnesenimi v spletni obrazec.)

13. Projektna skupina je sestavljena iz največ 10 članov. (Projektna skupina je jedro projekta. Člani projektne skupine projekt načrtujejo in razvijajo, izvajajo pa ga sami in/ali s pomočjo drugih sodelavcev ali celo zunanjih izvajalcev.)

Če ministrstvo naknadno zahteva originalna potrdila o izpolnjevanju splošnih pogojev po posameznih točkah, jih mora prijavitelj zase in za morebitne konzorcijske partnerje dostaviti v zahtevanem roku.

Prijaviteljizbranega projekta mora ves čas trajanja projekta izpolnjevati splošne pogoje, prav tako tudi morebitni konzorcijski partnerji.

1. **Merila in ocenjevanje vlog**

Vloge, za katere bo ugotovljeno, da izpolnjujejo vse splošne pogoje v skladu z določili besedila tega javnega razpisa in razpisne dokumentacije, bo ocenila Strokovna komisija za slovenski jezik(v nadaljevanju: strokovna komisija), imenovana s Sklepom ministrice za kulturo št. 012-42/2022-3340-19 z dne 9. 11. 2022.

**5.1 Merila za ocenjevanje**

Strokovna komisija bo vloge ocenila v okviru naslednje splošne lestvice:

|  |  |  |
| --- | --- | --- |
| **Opis ocene** | **Točke od 0 do 5** | **Točke od 0 do 10** |
| Zelo dobro, odlično | 5 | 10 |
| Ustrezno | 4 | 8 |
| Delno ustrezno | 3 | 6 |
| Sprejemljivo | 2 | 4 |
| Pogojno sprejemljivo | 1 | 2 |
| Neustrezno, nesprejemljivo, slabo | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Ocene pri merilu 4 odražajo skupno oceno primerljivih projektov prijavitelja in morebitnih konzorcijskih partnerjev (skupno do pet primerljivih) v zadnjih petih letih oziroma oceno strokovnih izkušenj in drugih referenc članov, članic projektne skupine, in sicer od ocene 0 za slabo prepričljivost in kakovost do ocene 10 za odlično prepričljivost in kakovost.

Pri podmerilih 1.2 in 4.3 je mogoče ugotoviti samo (ne)izpolnjevanje zahtevanega, zato strokovna komisija v skladu s tem dodeli samo 0 ali 5 točk.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji javnega razpisa** | **15** |
| * 1. Namen in cilji projekta so jasno in natančno opredeljeni in usklajeni z namenom in cilji javnega razpisa. | 10 |
| * 1. **PREDMET IZ TOČKE 2.1.1:**   Projekt vsebuje najmanj en element interaktivnosti za večje vključevanje uporabnikov.  **(Pri tem podmerilu je mogoče doseči 0 ali 5 točk).**   * 1. **PREDMET IZ TOČKE 2.1.2:**   Projekt vsebuje elemente interaktivnosti in spodbuja angažiranost uporabnikov.  **(Pri tem podmerilu je mogoče doseči 0 ali 5 točk).** | 5 |

|  |  |
| --- | --- |
| **2 Kakovost in izvedljivost projekta – preglednost načrtovanih aktivnosti ter utemeljitev primernosti načrtovanih aktivnosti in zagotovitev trajnosti rezultatov** | **35** |
| 2.1 Delovni načrt projekta je logičen in primerno strukturiran. Projektne aktivnosti so natančno opredeljene in pregledne, terminsko primerno razporejene in izvedljive, organizacija dela je ustrezna. | 10 |
| 2.2 **PREDMET IZ TOČKE 2.1.1:**  Kakovost interaktivnega elementa oziroma elementov, če jih je več (vsebinska kakovost, domišljenost, uporabnike spodbuja k aktivnemu sodelovanju in kontinuiranemu obiskovanju spletnega portala, omogoča kakovostno uporabniško izkušnjo, povečuje zadovoljstvo uporabnikov ipd.).  2.2 **PREDMET IZ TOČKE 2.1.2:**  Kakovost interaktivnih elementov (vsebinska kakovost in raznolikost, e-gradivo izboljšuje učno izkušnjo pri uporabnikih, spodbuja angažiranost, aktivno sodelovanje v učnem procesu, povečuje motivacijo za učenje). | 10 |
| 2.3 Projekt kot celota je vsebinsko kakovosten, načrtovane aktivnosti oziroma metode dela zagotavljajo učinkovito doseganje ciljev projekta. | 10 |
| 2.4 Učinki in rezultati projekta so trajni, predviden je načrt za nadaljnji razvoj projekta. | 5 |

|  |  |
| --- | --- |
| **3 Ustreznost finančne konstrukcije, racionalnost in stroškovna učinkovitost projekta** | **15** |
| 3.1 Specifikacija stroškov po posameznih aktivnostih je podrobno razdelana in jasno predstavljena (kar vključuje tudi navedbo izvajalcev – po funkcijah, ne poimensko, število delovnih ur po posameznih izvajalcih oziroma funkcijah, opredelitev stroškov po posameznih kategorijah stroškov ipd.). Višina predvidenih sredstev je sorazmerna z vsebino in obsegom posameznih načrtovanih aktivnosti. | 10 |
| 3.2 Finančni načrt kot celota je glede na vsebino projekta realen in stroškovno učinkovit. Predvidena finančna sredstva po posameznih kategorijah stroškov so primerno ocenjena in racionalna. | 5 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **25** |
| 4.1 Izkušnje prijavitelja in morebitnih članov konzorcija pri izvajanju primerljivih projektov v zadnjih petih letih. | 10 |
| 4.2 Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 10 |
| 4.3 Prijavitelj ima status nevladne organizacije na področju tega javnega razpisa (izobraževanje, izpopolnjevanje, usposabljanje, vzgoja in izobraževanje ali raziskovalna dejavnost)[[1]](#footnote-1) na dan začetka odpiranja vlog, kar je razvidno iz evidence nevladnih organizacij v javnem interesu, ki jo vodi AJPES.  **(Pri tem podmerilu je mogoče doseči 0 ali 5 točk.)** | 5 |

|  |  |
| --- | --- |
| **5 Predstavitev aktivnosti za promocijo projekta (načrt informiranja in komuniciranja)** | **10** |
| 5.1 Načrtovane aktivnosti informiranja in komuniciranja s ciljnimi skupinami o projektu so raznolike, inovativne in primerne vsebini projekta. | 5 |
| 5.2 **PREDMET IZ TOČKE 2.1.1:**  Iz načrta informiranja in komuniciranja prepričljivo izhaja, da bodo načrtovane aktivnosti informiranja in komuniciranja dosegle širšo zainteresirano javnost.  5.2 **PREDMET IZ TOČKE 2.1.2:**  Iz načrta informiranja in komuniciranja prepričljivo izhaja, da bodo načrtovane aktivnosti informiranja in komuniciranja dosegle odrasle tujce (priseljence, tuje delavce na začasnem delu v Sloveniji). | 5 |

**5.2 Postopek izbora vlog**

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Vsak ocenjevalec, ocenjevalka za posamezno merilo poda opisno in številčno oceno. Pri oblikovanju skupne ocene se na podlagi podanih ocen pri posameznem merilu najprej izračuna povprečno vrednost posameznega merila. **Končna ocena se bo oblikovala na podlagi seštevka povprečnih vrednosti posameznih meril kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Vloga je pozitivno ocenjena, če doseže vsaj 75 točk, pri čemer mora pri 1., 2. in 4. merilu doseči vsaj polovico predvidenih točk. **V nasprotnem primeru bo vloga zavrnjena in ne bo upravičena do sredstev javnega razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje, in sicer do porabe sredstev.** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo strokovna komisija ugotovila, da sta na navedeni javni razpis prijavljena dva (ali več) istovrstna projekta, bo ministrstvo sofinanciralo in dodelilo sredstva le projektu, ki bo med njima (njimi) dosegel večje število točk.

Strokovna komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prva evidentirana v informacijskem sistemu ministrstva, ne glede na način oddaje. Če tudi tega ne bo moč nedvoumno določiti, se bo odločilo z žrebom, ki ga bo opravila komisija.

1. **Vrednost razpoložljivih sredstev**

Skupna okvirna višina sredstev za izvedbo dvoletnega javnega razpisa je **376.000,00 evrov**:

* **160.000,00 evrov** za proračunsko leto 2024 in
* **216.000,00 evrov** za proračunsko leto 2025.

Za posamezni projekt v okviru razpisnega predmeta iz točke 2.1.1 besedila tega javnega razpisa se lahko dodeli največ 30.500,00 evrov, če gre za nadgradnjo jezikovnih portalov, oziroma največ 8.000,00 evrov, če gre za projekt slovenske Wikimedije, v letu 2025 pa največ 42.000,00 evrov, če gre za nadgradnjo jezikovnih portalov, oziroma največ 8.000,00 evrov, če gre za projekt slovenske Wikimedije.

Za projekt v okviru razpisnega predmeta iz točke 2.1.2 besedila tega javnega razpisa se dodeli največ 30.000,00 evrov v letu 2024 in največ 40.000,00 evrov v letu 2025.

Skupna vsota dodeljenih sredstev v letu 2024 ne sme preseči 160.000,00 evrov, v letu 2025 pa skupna vsota dodeljenih sredstev ne sme preseči 216.000,00 evrov.

Upravičencem bodo finančna sredstva dodeljena glede na obseg zaprošenih sredstev in končno oceno projekta, vendar le do porabe sredstev.

Sredstva so v letu 2024 in 2025 predvidena na proračunski postavki 131144 – Izvajanje nacionalnega programa za jezikovno politiko. Višina proračunskih sredstev je vezana na proračunske zmogljivosti ministrstva, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek javnega razpisa ustavi oziroma po že zaključenem izboru projektov zniža obseg financiranja v skladu s spremembami proračuna ter ne sklene pogodbe o financiranju projekta oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-NPJP-24-25, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačevala na podlagi izstavljenih zahtevkov za izplačilo, ki jim bodo priložena vsebinska in finančna poročila, iz katerih bodo razvidni posamezni upravičeni stroški izvedbe projekta.

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v vlogi prijavitelja na javni razpis**. Upravičeni stroški so tisti, ki:

* izhajajo iz predmeta pogodbe,
* so nujni za kakovostno izvedbo (so)financiranega projekta in so vezani na izvedbo projekta (na izvedbo vsebine),
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v vlogi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Med upravičene stroške štejejo:

* stroški plač in povračil stroškov v zvezi z delom:
  1. plače,
  2. stroški za službena potovanja,
* stroški storitev zunanjih izvajalcev:
  1. študentsko delo,
  2. delo po avtorski pogodbi,
  3. delo po podjemni pogodbi,
  4. delo po pogodbi o opravljanju storitev,
* stroški materiala (npr. promocijski),
* davek na dodano vrednost (DDV) – v določenih primerih.

Če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke (to pomeni, da je DDV neupravičen strošek in se mora financirati iz lastnih virov).

Če je upravičenec identificiran za namene DDV in nima pravice do odbitka DDV, se DDV lahko vključi med upravičene stroške in izdatke (to pomeni, da je celoten znesek DDV upravičen strošek)

Če je upravičenec identificiran za namene DDV in ima pravico le do delnega odbitka DDV, se DDV lahko vključi med upravičene stroške in izdatke le v višini neodbitnega deleža (to pomeni, da je DDV delno upravičen, delno pa neupravičen strošek oziroma izdatek).

**Nakup opreme, stroški tekočega vzdrževanja, amortizacije, nakup nematerialnega premoženja in gostinske storitve** **niso upravičeni stroški in niso predmet (so)financiranja**.

1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe in zaključi 31. 10. 2025.** Izbrani prijavitelj mora zahtevek za izplačilo s poročilom oddati najpozneje do 15. novembra v tekočem proračunskem letu.

Rok za predložitev končnega poročila o izvajanju projekta in zadnjega zahtevka za izplačilo ministrstvu je 15. 11. 2025.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljnjem besedilu: elektronski prijavni obrazec),
* finančni načrt (priloga elektronskega prijavnega obrazca),
* osnutek pogodbe o sofinanciranju projekta in
* vzorec soglasja za pridobitev podatkov iz uradnih evidenc.

1. **Vpogled v razpisno dokumentacijo**

Zainteresirane osebe se lahko v času odprtega javnega razpisa seznanijo z razpisno dokumentacijo na spletnem naslovu ministrstva na naslednji povezavi: (<https://www.gov.si/drzavni-organi/ministrstva/ministrstvo-za-kulturo/>).

1. **Sestava vloge**
2. Izpolnjen elektronski prijavni obrazec, ki vključuje:

* osnovne podatke o prijavitelju in projektu,
* vsebinsko predstavitev projekta,
* finančni načrt projekta (priloga elektronskega prijavnega obrazca; v primeru konzorcija je v finančnem načrtu treba izpolniti še liste za vse partnerje, tudi poslovodečega),
* predstavitev strokovne usposobljenosti prijavitelja in morebitnih drugih izvajalcev – članov konzorcija na predmetnem področju tega javnega razpisa,
* navedbo vodje projekta in članov projektne skupine ter njihovih strokovnih izkušenj in drugih referenc, izkazanih v življenjepisu (če reference članov projektne skupine dokazujete z bibilografijo, lahko v spletno aplikacijo eJR dodate ustrezne e-povezave do bibliografije posameznika iz javnodostopnih evidenc, npr. Cobiss, Sicris),
* predstavitev dejavnosti za promocijo projekta in zagotovitev trajnosti rezultatov,
* izjave prijavitelja o izpolnjevanju in sprejemanju razpisnih pogojev.

1. Obvezni prilogi prijavitelja:

* **priloga št. 1:** fotokopija konzorcijske pogodbe (če se prijavitelj prijavlja v obliki konzorcija),
* **priloga št. 2\*:**
  1. potrdilo FURS, da ima prijavitelj poravnane obveznosti, davke in prispevke do Republike Slovenije (v skladu 3. točko Splošnih pogojev iz točke 4.2 tega besedila javnega razpisa),

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

\* **Če se prijavitelj prijavlja v obliki konzorcija, vlogi priloži tudi potrdilo FURS za konzorcijskega partnerja ali pa njegovo podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc.**

1. **Razpisni rok in oddaja vloge**

Vloge morajo biti izpolnjene na elektronskem prijavnem obrazcu, dostopnem na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 12.1 in 12.2.

**Prijaviteljem svetujemo, da prijav ne oddajajo zadnji dan razpisnega roka, ker lahko pride do preobremenjenosti strežnika.**

Prijavitelji lahko do preteka razpisnega roka vloge dopolnjujejo oziroma spreminjajo, upoštevana bo zadnja pravočasno poslana oziroma prispela vloga oziroma njena sprememba ali dopolnitev.

**12.1 Oddaja elektronsko podpisane vloge**

Vlogo na javni razpis oddajte na elektronskem prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **12. 1. 2024 do 23.59.**

**12.2 Oddaja lastnoročno podpisane vloge**

Če prijavitelj nima urejene možnosti elektronskega podpisovanja, vlogo na javni razpis vseeno odda na prijavnem obrazcu v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), nato pa jo natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Lastnoročno podpisana vloga se šteje za pravočasno, če je v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana**, najpozneje do **12. 1. 2024** oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na sprednji strani:** NE ODPIRAJ – PRIJAVA NA JAVNI RAZPIS in z **oznako JR-NPJP-24-25**. Na ovojnico obvezno nalepite A4-dokument »Kuverta«, ki je priloga tega javnega razpisa in vsebuje vse potrebne podatke.

Zaželeno je, da vse obvezne priloge, določene v razpisni dokumentaciji oziroma besedilu tega javnega razpisa, priložite le v spletnem obrazcu in jih fizično ne pošiljate.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Izpolnjevanje splošnih pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo, po potrebi pa pred ocenjevanjem tudi strokovna komisija.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* **prepozno vlogo,**
* **nepopolno in/ali prepozno dopolnjeno vlogo,**
* **vlogo, ki jo bo oddala neupravičena oseba.**

1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen aneks k pogodbi.

Ministrstvo lahko ob naknadni ugotovitvi, da prijavitelj ne izpolnjuje pogojev iz besedila tega javnega razpisa, ko je odločba o izboru projekta že izdana, spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih javnega razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme ministrica za kulturo, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Jasna Pečelin, tel. (01) 369 5932, e-pošta: [jasna.pecelin@gov.si](mailto:jasna.pecelin@gov.si).

Dr. Asta Vrečko

ministrica

Datum: 27. 11. 2023

Št.: 6140-44/20203-3340-3

1. Status subjekta v javnem interesu na področju kulture, kot ga opredeljujejo 16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg), 3/22 – ZDeb in 105/22 – ZZNŠPP). [↑](#footnote-ref-1)